E gwir, ma 'z om douget da feulzi eo kalz abalamour n'en em reom ket mad gand ar galleg. Skolidi kêr, int, a gomz galleg fall, moarvad, (ha dizale e vezim ar re wella war an danvez-se), med dond a ra ganto êz-tre. Komz a reont dibill, ar farserez kêr zo ganto a ra deomp genaouegi, ober a reont gand eul luhaj a zank droug ennomp abalamour ni n'entravons que dalle. Evid deomp beza par-ha-par ganto e tlefem kaoud tro d'ober gand or yez-vamm ha neuze ar "reoriou striz-se" a bakfe o fegement. Arabad soñjal. Kastizet om evid beza komzet brezoneg. Eun tammig muioh hag e vefe roet deomp ar vuoh.